b'\n_START_ARTICLE_\nAztreonam\n_START_SECTION_\nUporaba\n_START_PARAGRAPH_\nAztreonam danes uporabljajo predvsem proti najbolj znanim gramnegativnim patogenom, kot so E. coli, Klebsiella sp., H. influenzae, Serratia sp. in tudi Pseudomonas aeruginosa. Antibiotik se ne vna\xc5\xa1a peroralno, ampak v telesne teko\xc4\x8dine in tkiva in to v tista obmo\xc4\x8dja, kjer \xc5\xbeelimo, da antibiotik deluje (npr. bronhialne, intestinalne izlo\xc4\x8dke, tudi intramuskularno). Ker deluje v velikem razponu pH-vrednosti, je uporaben tudi za zdravljenje ognojkov. Antibiotik se primarno izlo\xc4\x8di v ledvicah, kjer se v enakem razmerju izlo\xc4\x8di preko glomerulne filtracije in preko sekrecije. Tisti del, ki se ne izlo\xc4\x8di skozi ledvice, se izlo\xc4\x8di v urin. V veliki meri se molekula izlo\xc4\x8di iz telesa nespremenjena. Aztreonam spada med varne antibiotike, v\xc4\x8dasih se pojavijo stranski u\xc4\x8dinki kot so slabost, driska, glivni izpu\xc5\xa1\xc4\x8daji. Ker vsebuje betalaktamski obro\xc4\x8d, v nizkem odstotku povzro\xc4\x8da alergijske reakcije pri ljudeh, ki so preob\xc4\x8dutljivi na penicilin (5,8)._NEWLINE__NEWLINE_Zna\xc4\x8dilnost aztreonama je nizka razpolovna doba, t. j. 1,6\xe2\x80\x932 ur. Pogosto se daje so\xc4\x8dasno z drugimi protimikrobnimi u\xc4\x8dinkovinami, samostojno se uporablja le pri zdravljenju urinarnih infekcij z gramnegativnimi bakterijami (8).\n_START_SECTION_\nProizvodnja\n_START_PARAGRAPH_\nAntibiotik se producira v pozni logaritemski fazi, gojen je submerzno v aerobnih pogojih in v goji\xc5\xa1\xc4\x8du z asimilativnim virom ogljika in du\xc5\xa1ika. Po 18\xe2\x80\x9324 urah obi\xc4\x8dajno pride do fermentacije, ko se antibiotik tudi izlo\xc4\x8di v goji\xc5\xa1\xc4\x8de (3).\n_START_SECTION_\nMehanizem delovanja\n_START_PARAGRAPH_\nMehanizem delovanja je podoben kot pri penicilinih in cefalosporinih. Ve\xc5\xbee se na PBP-3 (ang. penicillin binding protein-3), ne pa tudi na ostale proteine PBP. Zelo dobro deluje proti aerobnim gramnegativnim aerobnim bakterijam, manj dobro pa proti gramnegativnim anaerobom (npr. B. fragilis) in grampozitivnim (npr. S. aureus). Aztreonam je zaradi vezave na PBS-3 pokazal veliko stopnjo odpornosti proti encimski hidrolizi najbolj znanih kromosomsko in plazmidno kodiranih betalaktamazam (3,4). Njegovo selektivnost le za gramnegativne anaerobne bakterije in potencialno uporabnost za zdravljenje gastrointestinalnih bolezni so pokazali \xc5\xbee Sykes in sodelavci (3).\n_START_SECTION_\nOdpornost na betalaktamaze\n_START_PARAGRAPH_\nKot je bilo prej omenjeno, je aztreonam odporen na veliko betalaktamaz, ni pa odporen na betalaktamaze iz skupine ESBL (ang. extended-spectrum beta-lactamases). Gre za hitro razvijajo\xc4\x8do se skupino betalaktamaz, ki so odporne na tretjo generacijo cefalosporinov in aztreonam, ker so jih sposobne hidrolizirati (6).'